นำสินปีหน้าปั๊มเบี้ย2.5พันล.
นำสินประกันภัย ตั้งเป้าปี 2558 ทำเบี้ย 2,500 ล้านบาท โตเพิ่ม 45% เร่งเปิดสาขาใหม่อีก 4 แห่ง
29 ต.ค. 2565

นำสินประกันภัย ตั้งเป้าปี 2558 ทำเบี้ย 2,500 ล้านบาท โตเพิ่ม 45% เร่งเปิดสาขาใหม่อีก 4 แห่ง
นายเลิศชาย ประภาศิริรัตน์ รองกรรมการผู้อำนวยการ บริษัท นำสินประกันภัย เปิดเผยว่า บริษัทตั้งเป้าการเติบโตของเบี้ยประกันภัยรับรวมในปี 2558 ไว้ที่ 45% หรือคิดเป็นเงิน 2,500 ล้านบาท โดยการเติบโตดังกล่าวจะมาจากการขยายฐานรายได้ เพิ่มส่วนแบ่งทางการตลาดและขยับอันดับของอุตสาหกรรมให้อยู่ในกลุ่ม 20 อันดับแรกของประเทศให้ได้ภายในปี 2561 จากปัจจุบันอยู่ที่อันดับ 32 จากธุรกิจประกันภัยทั้งหมด62 บริษัท
ทั้งนี้ จะแบ่งสัดส่วนเป็นเบี้ยรถยนต์ 85% และเบี้ยที่ไม่ใช่รถยนต์หรือนันมอเตอร์ 15% ซึ่งบริษัทจะพยายามปรับสัดส่วนให้สอดคล้องกับสถานการณ์ในการขยายธุรกิจปัจจุบันให้มากที่สุด เมื่อเทียบกับปี 2556 สัดส่วนรถยนต์อยู่ที่ 89% และนันมอเตอร์อยู่ที่ 11%
“แผนทางการตลาดช่วงปีหน้า จะเน้นในเรื่องของการบริการมากขึ้น บริษัทพยายามผลักดันแบรนด์ให้ขยับขึ้นมาติด 1 ใน 10 ภายในระยะ 3 ปีจากนี้ให้ได้” นายเลิศชาย กล่าว
นอกจากนี้ บริษัทยังคงรักษาฐานลูกค้าในกลุ่มรถยนต์เพื่อการพาณิชย์ซึ่งเป็นกลุ่มลูกค้าหลักและขยายกลุ่มรถยนต์นั่งส่วนบุคคลขนาดใหญ่และใช้ในครอบครัวมากขึ้น รวมถึงกลุ่มรถกระบะยังคงเป็นอีกกลุ่มหนึ่งที่จะเน้นทำตลาดให้มากขึ้น เนื่องจากบริษัทมีจุดแข็งตรงที่มีสาขาให้บริการกระจายอยู่ทั่วประเทศกว่า 26 สาขา โดยมีแผนที่จะเปิดสาขาเพิ่มเติมในปีหน้าอีก 4-5 สาขาในภูมิภาค เพื่อเข้าถึงลูกค้ากลุ่มนี้ได้ใกล้ชิดขึ้น
สำหรับช่องทางการขาย จะมีการขยายช่องทางการขายใหม่ๆ เพิ่มขึ้น จากช่องทางตัวแทนนายหน้า ซึ่งเป็นช่องทางหลัก ช่องทางสถาบันทางการเงิน ช่องทางสถานที่ไม่ใช่การเงินรวมถึงช่องทางที่จะเข้าไปสัมผัสกับลูกค้ากลุ่มใหม่ๆ
นายเลิศชาย กล่าวว่า ส่วนผลการดำเนินงาน ในช่วง 10 เดือนแรก บริษัทมีเบี้ยประกันภัยรับรวม 1,419ล้านบาท เพิ่มขึ้น 1.1% จากงวดเดียว และคาดว่าสิ้นปีนี้จะมีเบี้ยรับรวม 1,750 ล้านบาท
อย่างไรก็ตาม การขยายธุรกิจตามแผนนี้จะไม่ส่งผลกระทบต่อความมั่นคงบริษัท เนื่องจากฐานะการเงินมีความแข็งแกร่งมาก ณ สิ้นเดือน ก.ย.ที่ผ่านมา บริษัทมีเงินกองทุนที่ใช้ได้  1,511 ล้านบาท  อัตราส่วนเงินกองทุนที่ต้องสำรองตามกฎหมายอยู่ที่ 632% หรือมากกว่าที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดไว้ถึง 4.5 เท่า  และมีสินทรัพย์รวม 2,915 ล้านบาท